秋夜感懷
作者：釋文珦
朝代：宋

paragraphs: 秋山夜無人，蟲在草根泣。
明月照高林，虛窗風露入。
生年四十餘，萬事未有立。
東西岐路間，終歲常汲汲。
雙親死經年，宅兆久完葺。
兄弟亦貧窶，於此不暇給。
回首思故園，愁雲滿原隰。
交朋閲千百，存者已無十。
顧我枯槁姿，奈此短景急。
終宵不成寐，起坐千慮集。
至人乃忘情，效慕安可及。
唯作無生觀，去此衣袖濕。